Ole Sohn (SF), 2001-05-22:
Jeg takker ministeren for udmeldingerne om de konkrete initiativer, som er sat i gang, og som regeringen har bebudet.
Hvis kulturpolitikken bliver underlagt erhvervspolitikken, vil det skade kulturen og på længere sigt heller ikke gavne erhvervspolitikken.
Det er netop dét, jeg mener er vigtigt at få slået fast, og jeg er både glad for, at ministeren har sagt det, og at det også fremgår af redegørelsen.
Jeg mener, vi skal se det på den måde, at kulturpolitikken skal fokusere på de professionelle vækstlag i kulturen, ligesom man kan sige, at forskningspolitikken skal sikre den grundforskning, som markedet ikke er parat til at finansiere.
På samme måde er det også inden for kulturområdet.
Dansk produktion af kunst og kultur har i mange sammenhænge en høj og international standard, og derfor er det vigtigt, at vi som samfund er med til at stimulere vækstlagene.
Mangfoldigheden vil derimod blive reduceret, hvis samfundet via kulturpolitikken blot understøtter den erhvervspolitiske tænkning.
Når det er sagt, vil jeg også understrege betydningen af, at vi udvikler det erhvervspotentiale, som ligger i kulturerhvervene.
Virkeligheden er jo, at kunstnere og primært kulturproducenter faktisk leverer indholdet af et erhverv, der i dag beskæftiger 7 pct. af alle ansatte i den private sektor eller, som ministeren var inde på, 60.000 ansatte, tror jeg det var.
Det er et potentiale og et erhverv, som er i stærk opkomst, og det er jo netop her, Danmark har en af sine forcer, en af sine styrker.
Derfor er det netop her, jeg mener, det er vigtigt at holde fast og fortsætte udviklingen.
Lad mig prøve at tage et par eksempler: Hvad er det, vi har lavet inden for filmens område?
Jo, vi har jo bl.a. tidligere satset på at udvikle Filmskolen, hvor man uddanner de kreative talenter, både instruktører, producenter og klippere.
I forlængelse heraf har vi lavet en flerårig aftale
om udviklingen i dansk film, så vi understøtter dansk film - ikke bare det, der bliver kommercielle succeser, men også eksperimenterne.
Jeg er ikke sikker på, der var mange, der forestillede sig, dengang de gale instruktører lavede dogmeprincipperne, at de skulle blive en sådan international succes, men det gjorde de jo.
Jeg mener derfor, vi har alle muligheder for at udvikle samspillet mellem kultur og erhverv, og jeg håber, vi kan lave noget svarende til det, vi har gjort med filmen, inden for musikkens område.
Jeg tror, det vil lykkes, og jeg skal på vegne af SF, Socialdemokratiet, Det Radikale Venstre og Enhedslisten fremsætte følgende: Forslag til vedtagelse »Idet Folketinget konstaterer, at der ligger et stort erhvervspotentiale for vækst og beskæftigelse i et veludviklet og mangfoldigt kulturliv, ønsker Folketinget at understrege vigtigheden af at sikre den frie og uafhængige kunst som en forudsætning for videreudviklingen af dette samspil.
På den baggrund opfordrer Folketinget regeringen til - at fortsætte arbejdet med at følge op på initiativerne i den kultur- og erhvervspolitiske redegørelse, - at indarbejde samspillet mellem kultur og erhverv i den erhvervspolitiske strategi dk21, - at arbejde for, at også andre dele af landet kan etablere kulturelle iværksættermiljøer som det, der etableres på Holmen
, - at undersøge muligheden for at skabe et marked for risikovillig kapital for musikerhvervet på linje med de muligheder filmerhvervet får gennem Vækstfondens arbejde for at etablere en filminvesteringsfond, - at etablere en musikproducentuddannelse, - at skabe rammer for og bistå regioner med at udarbejde konkrete forslag til regionale filmfonde og, - at forslaget om at skabe partnerskaber mellem kulturliv og erhvervsliv - de såkaldte kulturkontrakter - iværksættes med sigte på at styrke regionernes udvikling.
Regeringen opfordres til at give en årlig status på opfølgningen af den kultur- og erhvervspolitiske redegørelse i sin årlige redegørelse om dk21.«